ఈ ఏడాది వృద్ధి 7.2 శాతం: సీఎస్‌వో
- వ్యవసాయం, తయారీ రంగం నుంచి దన్ను
న్యూఢిల్లీ: ప్రస్తుత ఆర్థిక సంవత్సరానికి భారత్‌ 7.2 శాతం వృద్ధిని నమోదు చేసే అవకాశం ఉందని కేంద్ర గణాంకాల కార్యాలయం (సీఎస్‌వో) సోమవారం వెల్లడించింది. ఈ ఏడాది వ్యవసాయ రంగం, తయారీ రంగం నుంచి మంచి దన్ను లభించనున్న నేపథ్యంలో దేశ ఆర్థిక వ్యవస్థ గతేడాది కంటే మెరుగైన వృద్ధిని నమోదు చేయగలదని సీఎస్‌వో తెలిపింది. గత ఆర్థిక సంవత్సరంలో దేశం 6.7 శాతం వృద్ధిని నమోదు చేసిన విషయం తెలిసిందే. 2015-16 ఆర్థిక సంవత్సరంలో దేశ జీడీపీ 8.2 శాతంగాను, 2016-17లో 7.1 శాతంగాను నమోదు అయింది. 2018-19 ఆర్థిక సంవత్సరానికి సంబంధించిన మొదటి ముందస్తు అంచనాలను వెల్లడిస్తూ దేశ వృద్ధి రేటు పెరుగుదలపై కొత్త అంచనాలను వెలువరించింది. వాస్తవ జీవీఏ గత ఏడాదితో పోలిస్తే 6.5 శాతం నుంచి 7 శాతానికి పెరిగే అవకాశం ఉందని సీఎస్‌వో తెలిపింది. ప్రస్తుత ఆర్థిక సంవత్సరంలో వ్యవసాయం, అడవులు, చేపల పంపకపు కార్యకలాపాల్లో వృద్ధి 3.4 శాతం నుంచి 3.8 శాతానికి పెరిగే అవకాశం ఉన్నట్టుగా సీఎస్‌వో అంచనా కట్టింది. ఇదే మాదిరిగా తయారీ రంగం కూడా గత ఏడాదితో పోలిస్తే 5.7 శాతం నుంచి 8.3 శాతానికి ఎగిసే అవకాశం ఉన్నట్టుగా తెలిపింది.
మీ స్నేహితులకు రికమెండ్ చెయ్యండి